25 personer behandler ebolasyk kvinne ved Ullevål
* Ebola-smitten overføres via direkte kontakt med syke personers blod og andre kroppsvæsker. * Symptomer på ebola er plutselig høy feber, kraftige magesmerter, hodepine og smerter i muskler, oppkast og diaré, svekket nyre- og leverfunksjon og indre og ytre blødninger. Pasientene blir også fort dehydrert. * Sykdommen har høy dødelighet, mellom 40 og 90 prosent, alt ettersom hvilket virus den syke er smittet av. Det finnes ingen medisin mot ebola, og sykdommen kan ikke helbredes. Kilder: WHO og NTB 23 av disse er spesialtrente sykepleiere, mens to er leger med behandlingsansvar, skriver Aftenposten. Den norske kvinnen, som ble fløyet hjem fra Sierra Leone forrige tirsdag, får behandling ved høysmitteisolatet på Ullevål sykehus. Tilstanden ble mandag betegnet som stabil, men med tegn til bedring. Selv om det søndag ble kjent at en kvinne som behandlet en ebolasmittet person på et sykehus i Texas, selv var blitt smittet av det dødelige viruset, opplyser Ullevål sykehus at de har full kontroll og gode rutiner for å forhindre spredning av viruset.- Utstyret vårt er over standard, og vi har dyktig personell. Det er kun et fåtall leger som har direkte kontakt med kvinnen. Det er en krevende situasjon for dem det gjelder, men vi har gått inn i en slags beredskapssituasjon hvor alle gir ekstra, sa avdelingsleder Dag Kvale ved infeksjonsmedisinsk avdeling ved Ullevål sykehus til NTB mandag. Kvale sier til Aftenposten at stemningen i gruppen som behandler kvinnen, er positiv og viljen til å bidra like sterk. - Det er en tøff turnus, fordi vi ønsker at teamet skal bestå av så få personer som mulig. Men det er god stemning og sterk skippertaksånd i gruppen, sier Kvale.Til sammenligning er rundt 70 ansatte involvert i behandlingen av sykepleieren som blir behandlet for ebolasmitte på et sykehus i Dallas, melder nyhetsbyrået AP. Disse utgjør teamet som også var involvert i behandlingen av den liberiske mannen som døde av sykdommen på samme sykehus onsdag forrige uke. Sykepleieren i Dallas fikk feber få dager etter at mannen døde av sykdommen. Hun hadde omfattende kontakt med mannen og deltok selv i behandlingen av ham flere ganger.
Den norske kvinnen som ligger på Ullevål sykehus med ebolasmitte, blir behandlet av 25 personer.